Cyngor Gwynedd yn blaenoriaethu £1 miliwn ar gyfer Cynllun Prynu Cartref drwy Tai Teg eleni
Cartref > Y Cyngor > Newyddion > Datganiadau i'r wasg > Gorffennaf 2021 > Cyngor Gwynedd yn blaenoriaethu £1 miliwn ar gyfer Cynllun Prynu Cartref drwy Tai Teg eleni
Dyddiad: 09/07/2021
Mae Cyngor Gwynedd wedi datgan eu bod am flaenoriaethu £1 miliwn ar gyfer y Cynllun Prynu Cartref yng Ngwynedd sydd yn cael ei weinyddu gan 'Tai Teg' ar ran Cynghorau Sir a Pharc Cenedlaethol Eryri.
Dywedodd Y Cynghorydd Craig ab Iago, Aelod Cabinet Tai ac Eiddo Cyngor Gwynedd: "Rydym ar hyn o bryd yng nghanol argyfwng tai sy'n peryglu dyfodol ein cymunedau. Mae'n allweddol felly ein bod ni fel Cyngor yn parhau i wneud popeth o fewn ein gallu i sicrhau fod gan bobl Gwynedd pob help posib i allu cael cartref addas yn eu cymunedau.
"Un o fy mlaenoriaethau ydi helpu trigolion Gwynedd i gystadlu yn y farchnad dai, a dyna 'da ni yn ei wneud drwy flaenoriaethu y cynllun yma. Bydd yn helpu ein pobl i fod berchen tŷ yn lleol pan na fyddent fel arall yn gallu fforddio prynu tŷ am y tro cyntaf, neu yn byw mewn tŷ anaddas a ddim yn gallu fforddio i symud i dŷ mwy addas sy'n cyfarch anghenion y teulu."
Bydd Cyngor Gwynedd yn edrych i ehangu'r cynllun hwn yn y dyfodol drwy ddefnyddio cronfa'r premiwm treth cyngor ar ail gartrefi.